La Llei 22/1983, de 21 de novembre, de protecció de l'ambient atmosfèric, estableix que el Consell Executiu ha de declarar una zona determinada com a zona de protecció especial si es constata que aquest sector del territori ultrapassa els nivells de situació admissible pel que fa a la qualitat de l'aire.
Els articles 5 i 6 del Reial decret 1073/2002, de 18 d'octubre, sobre avaluació i gestió de la qualitat de l'aire ambient, estableixen que en aquelles zones i aglomeracions del territori on se superin o hi hagi risc de superació dels valors límit de qualitat de l'aire s'hauran d'adoptar plans d'actuació que permetin restablir els nivells de qualitat de l'aire.
Els nivells de qualitat de l'aire per al diòxid de nitrogen avaluats a determinats municipis de Catalunya són superiors als nivells admissibles que fixa la normativa vigent, amb un risc d'afectació a la salut humana i el medi ambient.
D'altra banda, els nivells de qualitat de l'aire per a les partícules en suspensió de diàmetre inferior a 10 micres avaluats a d'altres municipis de Catalunya són superiors als nivells admissibles que fixa la normativa vigent, amb un risc d'afectació a la salut humana i el medi ambient.
La Generalitat de Catalunya, en exercici de les competències assumides en matèria de protecció de l'ambient atmosfèric, ha de vetllar per la restauració de la qualitat de l'aire i fer ús dels instruments i els mecanismes que li atorga la normativa vigent, amb la participació dels ens locals afectats.
És per això que aquest Decret declara, de conformitat amb l'article 10.1.a) de la Llei 22/1983, de 21 de novembre, de protecció de l'ambient atmosfèric, les zones de protecció especial i els àmbits territorials afectats, i estableix la formulació del pla d'actuació per millorar la qualitat de l'aire.
A proposta del conseller de Medi Ambient i Habitatge i d'acord amb el Govern,
Declaració de zones de protecció especial de l'ambient atmosfèric
1.1 Es declara l'àmbit territorial comprès pels termes municipals detallats a l'annex 1 d'aquest Decret zona de protecció especial de l'ambient atmosfèric pel que fa al contaminant diòxid de nitrogen, als efectes que preveu la Llei 22/1983, de 21 de novembre, de protecció de l'ambient atmosfèric.
1.2 Es declara l'àmbit territorial comprès pels termes municipals detallats a l'annex 2 d'aquest Decret zona de protecció especial de l'ambient atmosfèric pel que fa al contaminant partícules en suspensió de diàmetre inferior a 10 micres, als efectes que preveu la Llei 22/1983, de 21 de novembre, de protecció de l'ambient atmosfèric.
El Departament de Medi Ambient i Habitatge impulsarà una comissió tècnica amb el Departament de Política Territorial i Obres Públiques, el Departament de Salut i el Departament de Treball i Indústria, i en col·laboració amb els ens locals, amb la finalitat de formular el pla d'actuació corresponent per millorar la qualitat de l'aire per als contaminants diòxid de nitrogen i partícules en suspensió de diàmetre inferior a 10 micres als municipis detallats als annexos 1 i 2 d'aquest Decret, on s'ha avaluat que se superen els nivells admissibles.
Municipis on se superen els nivells de qualitat de l'aire admissibles per al diòxid de nitrogen.
Municipis on se superen els nivells de qualitat de l'aire admissibles per a les partícules en suspensió de diàmetre inferior a 10 micres.